CELEX: 62019CJ0815
Language: lv
Date: 2021-04-29 00:00:00
Title: Tiesas spriedums (trešā palāta), 2021. gada 29. aprīlis.#Natumi GmbH pret Land Nordrhein-Westfalen.#Bundesverwaltungsgericht lūgums sniegt prejudiciālu nolēmumu.#Lūgums sniegt prejudiciālu nolēmumu – Lauksaimniecība un zivsaimniecība – Bioloģiskā ražošana un bioloģisko produktu marķēšana – Regula (EK) N. 834/2007 – 19. panta 2. punkts – 21. un 23. pants – Regula (EK) Nr. 889/2008 – 27. panta 1. punkts – 28. pants – IX pielikuma 1.3. punkts – Bioloģisko pārtikas produktu pārstrāde – Lauksaimnieciskas izcelsmes sastāvdaļas, kas nav ražotas bioloģiski – Aļģe lithothamnium calcareum – Pulveris, kas iegūts no šīs aļģes attīrītām, samaltām un žāvētām nogulām – Kvalifikācija – Izmantošana bioloģiskajos pārtikas produktos, lai tos bagātinātu ar kalciju – Atļauja – Nosacījumi.#Lieta C-815/19.

TIESAS SPRIEDUMS (trešā palāta)
   2021. gada 29. aprīlī (
         *1
      )
   Lūgums sniegt prejudiciālu nolēmumu – Lauksaimniecība un zivsaimniecība – Bioloģiskā ražošana un bioloģisko produktu marķēšana – Regula (EK) N. 834/2007 – 19. panta 2. punkts – 21. un 23. pants – Regula (EK) Nr. 889/2008 – 27. panta 1. punkts – 28. pants – IX pielikuma 1.3. punkts – Bioloģisko pārtikas produktu pārstrāde – Lauksaimnieciskas izcelsmes sastāvdaļas, kas nav ražotas bioloģiski – Aļģe lithothamnium calcareum – Pulveris, kas iegūts no šīs aļģes attīrītām, samaltām un žāvētām nogulām – Kvalifikācija – Izmantošana bioloģiskajos pārtikas produktos, lai tos bagātinātu ar kalciju – Atļauja – Nosacījumi
   Lietā C‑815/19
   par lūgumu sniegt prejudiciālu nolēmumu atbilstoši LESD 267. pantam, ko Bundesverwaltungsgericht (Federālā administratīvā tiesa, Vācija) iesniedza ar 2019. gada 5. septembra lēmumu un kas Tiesā reģistrēts 2019. gada 6. novembrī, tiesvedībā
   
      
         Natumi GmbH
      
   
   pret
   
      
         Land Nordrhein‑Westfalen,
      
   
   piedaloties
   
      
         Vertreter des Bundesinteresses beim Bundesverwaltungsgericht,
      
   
   TIESA (trešā palāta)
   šādā sastāvā: palātas priekšsēdētāja A. Prehala [A. Prechal], tiesneši N. Vāls [N. Wahl], F. Biltšens [F. Biltgen] (referents), L. S. Rosi [L. S. Rossi] un J. Pasers [J. Passer],
   ģenerāladvokāts: Ž. Rišārs Delatūrs [J. Richard de la Tour],
   sekretārs: A. Kalots Eskobars [A. Calot Escobar],
   ņemot vērā rakstveida procesu,
   ņemot vērā apsvērumus, ko sniedza:
   
            –
         
         
            
               Natumi GmbH vārdā – C. Konnertz‑Häußler, Rechtsanwältin,
         
      
            –
         
         
            
               Land Nordrhein‑Westfalen vārdā – A. Schink un J. Ley, Rechtsanwälte,
         
      
            –
         
         
            Grieķijas valdības vārdā – E. Tsaousi un A. Vasilopoulou, pārstāves,
         
      
            –
         
         
            Itālijas valdības vārdā – G. Palmieri, pārstāve, kurai palīdz E. Damiani, avvocato dello Stato,
         
      
            –
         
         
            Eiropas Komisijas vārdā – B. Hofstötter un A. Dawes, pārstāvji,
         
      noklausījusies ģenerāladvokāta secinājumus 2020. gada 9. decembra tiesas sēdē,
   pasludina šo spriedumu.
   
      Spriedums
   
   
            1
         
         
            Lūgums sniegt prejudiciālu nolēmumu ir par to, kā interpretēt Komisijas Regulu (EK) Nr. 889/2008 (2008. gada 5. septembris), ar ko paredz sīki izstrādātus bioloģiskās ražošanas, marķēšanas un kontroles noteikumus, lai īstenotu Padomes Regulu (EK) Nr. 834/2007 par bioloģisko ražošanu un bioloģisko produktu marķēšanu (OV 2008, L 250, 1. lpp.), kas grozīta ar Komisijas Īstenošanas regulu (ES) 2018/1584 (2018. gada 22. oktobris) (OV 2018, L 264, 1. lpp.) (turpmāk tekstā – “Regula Nr. 889/2008”).
         
      
            2
         
         
            Šis lūgums ir iesniegts tiesvedībā starp Natumi GmbH un Land Nordrhein‑Westfalen (Ziemeļreinas‑Vestfālenes federālā zeme, Vācija) par nebioloģiskas sastāvdaļas izmantošanu bioloģiska pārtikas produkta pārstrādē un par terminu, kas norāda uz bioloģiskās ražošanas metodēm, izmantošanu šī pārtikas produkta marķējumā.
         
      
      Atbilstošās tiesību normas
   
   
      
         Savienības tiesības
      
   
   
      Regula (EK) Nr. 834/2007
   
   
            3
         
         
            Padomes Regulas (EK) Nr. 834/2007 (2007. gada 28. jūnijs) par bioloģisko ražošanu un bioloģisko produktu marķēšanu un par Regulas (EEK) Nr. 2092/91 atcelšanu (OV 2007, L 189, 1. lpp.), 14. panta “Ražošanas noteikumi lopkopībā” 1. punkta d) apakšpunkta iv) punktā ir paredzēts:
            “Papildus 11. pantā paredzētajiem vispārējiem ražošanas noteikumiem lauku saimniecībā attiecībā uz lopkopību piemēro šādus noteikumus:
            [..]
            
                     d)
                  
                  
                     attiecībā uz ēdināšanu:
                  
               [..]
            
                     iv)
                  
                  
                     augu izcelsmes barības sastāvdaļas, kas nav bioloģiskās barības sastāvdaļas, dzīvnieku un minerālvielu izcelsmes barības sastāvdaļas, barības piedevas, dažus produktus, ko izmanto dzīvnieku ēdināšanā un pārstrādes palīglīdzekļos, izmanto vienīgi tad, ja saskaņā ar 16. pantu tos ir atļauts lietot bioloģiskajā ražošanā.”
                  
               
      
            4
         
         
            Šīs regulas 16. pantā “Produkti un vielas, ko izmanto lauksaimniecībā, un to atļaušanas kritēriji” ir noteikts:
            “1.   Komisija saskaņā ar 37. panta 2. punktā minēto procedūru atļauj lietot bioloģiskajā ražošanā un iekļauj ierobežotajā sarakstā produktus un vielas, ko bioloģiskajā lauksaimniecībā drīkst izmantot šādiem mērķiem:
            [..]
            
                     c)
                  
                  
                     kā neorganiskus augu izcelsmes barības līdzekļus, dzīvnieku un minerālas izcelsmes barības līdzekļus un dažas vielas, ko izmanto dzīvnieku ēdināšanā;
                  
               [..].”
         
      
            5
         
         
            Minētās regulas 19. pantā “Vispārēji noteikumi pārstrādātas pārtikas ražošanai” ir paredzēts:
            “1.   Pārstrādātas bioloģiskās pārtikas gatavošanu veic laikā vai telpā nošķirti no nebioloģiskiem produktiem.
            2.   Pārstrādātas bioloģiskās pārtikas gatavošanai piemēro šādus nosacījumus:
            
                     a)
                  
                  
                     produktu ražo galvenokārt no lauksaimnieciskas izcelsmes sastāvdaļām; [..]
                  
               
                     b)
                  
                  
                     pārtikas produktos, kas paredzēti īpaša uztura vajadzībām, pārtikas piedevas, pārstrādes palīglīdzekļus, aromatizētājus, ūdeni, sāli, mikroorganismu un fermentu preparātus, minerālvielas, mikroelementus, vitamīnus, kā arī aminoskābes un citas mikrouzturvielas izmanto vienīgi tad, ja tās saskaņā ar 21. pantu ir apstiprinātas lietošanai bioloģiskajā ražošanā [..];
                  
               
                     c)
                  
                  
                     lauksaimnieciskas izcelsmes sastāvdaļas, kas nav ražotas bioloģiskajā ražošanā, drīkst izmantot vienīgi tad, ja tās saskaņā ar 21. pantu ir apstiprinātas izmantošanai bioloģiskajā ražošanā vai ja dalībvalsts tās ir provizoriski apstiprinājusi;
                  
               [..].”
         
      
            6
         
         
            Regulas Nr. 834/2007 21. pantā “Kritēriji dažu produktu un vielu izmantošanai pārstrādē” ir noteikts:
            “1.   Piešķirot atļauju produktus un vielas izmantot bioloģiskajā ražošanā un tos iekļaujot ierobežotajā sarakstā, kā minēts 19. panta 2. punkta b) un c) apakšpunktā, ievēro II sadaļā noteiktos mērķus un principus, kā arī šādus kritērijus, ko izvērtē kopumā:
            
                     i)
                  
                  
                     nav pieejamas alternatīvas, kas apstiprinātas saskaņā ar šo nodaļu;
                  
               
                     ii)
                  
                  
                     tos neizmantojot, būtu neiespējami ražot vai saglabāt pārtiku vai izpildīt uztura prasības, kas noteiktas, pamatojoties uz Kopienas tiesību aktiem.
                  
               [..]
            2.   Komisija saskaņā ar 37. panta 2. punktā minēto procedūru pieņem lēmumu par produktu un vielu atļaušanu un to iekļaušanu 1. punktā minētajā ierobežotajā sarakstā un paredz to īpašus izmantošanas nosacījumus un ierobežojumus, kā arī, vajadzības gadījumā, pieņem lēmumu par produktu svītrošanu.
            [..]”
         
      
            7
         
         
            Šīs regulas 23. pantā “Tādu terminu lietošana, kas norāda uz bioloģisko ražošanu” ir noteikts:
            “1.   Šīs regulas nolūkā par produktu, kura marķējumā, reklāmā vai tirdzniecības dokumentos ir norādes par bioloģiskās ražošanas metodēm, uzskata tādu produktu, kura sastāvdaļas vai barība ir aprakstīta ar terminiem, kas patērētājam liek domāt, ka tā sastāvdaļas vai barība ir iegūta saskaņā ar šajā regulā izklāstītajiem noteikumiem. Īpaši pielikumā uzskaitītos terminus, kā arī to atvasinājumus vai deminutīvus, piemēram, “bio” un “eko”, var izmantot visā Kopienā un jebkurā Kopienas valodā, atsevišķi vai saistīti, tādu produktu marķēšanai un reklamēšanai, kuri atbilst šīs regulas prasībām.
            Dzīvu vai neapstrādātu lauksaimniecības produktu marķējumā vai reklāmā terminus, kas norāda bioloģiskās ražošanas metodi, var lietot vienīgi tad, ja turklāt visas šā produkta sastāvdaļas arī ir ražotas saskaņā ar šajā regulā noteiktajām prasībām.
            2.   Šā panta 1. punktā minētos terminus nekur Kopienā un nevienā Kopienas valodā neizmanto tādu produktu marķējumā, reklāmā un tirdzniecības dokumentos, kuri neatbilst saskaņā ar šo regulu noteiktām prasībām, izņemot gadījumus, kad šos terminus attiecina uz produktiem, kas nav pārtikas vai barības produkti, vai kad šo terminu izmantojums viennozīmīgi nav saistīts ar bioloģisko ražošanu.
            Tāpat neizmanto tādus terminus, tostarp terminus preču zīmēs, un praksi, kas – izmantoti marķējumā vai reklāmā – var maldināt patērētāju vai lietotāju, liekot domāt, ka produkts vai tā sastāvdaļas atbilst saskaņā ar šo regulu noteiktām prasībām.
            [..]
            4.   Attiecībā uz pārstrādātu pārtiku 1. punktā minētās norādes var lietot:
            
                     a)
                  
                  
                     komercnosaukumā, ja:
                     
                              i)
                           
                           
                              pārstrādātā pārtika atbilst 19. pantam;
                           
                        
                              ii)
                           
                           
                              vismaz 95 % (pēc svara) no tās lauksaimnieciskās izcelsmes sastāvdaļām ir ražotas bioloģiskajā lauksaimniecībā;
                           
                        
               
                     b)
                  
                  
                     vienīgi sastāvdaļu sarakstos, ja pārtika atbilst 19. panta 1. punktam, 19. panta 2. punkta a), b) un d) apakšpunktam;
                  
               [..].”
         
      
      Regula Nr. 889/2008
   
   
            8
         
         
            Regulas Nr. 889/2008 1. panta 1. punktā “Mērķis un darbības joma” ir noteikts:
            “Šajā regulā paredzēti konkrēti noteikumi Regulas (EK) Nr. 834/2007 1. panta 2. punktā minēto produktu bioloģiskai ražošanai, marķēšanai un kontrolei.”
         
      
            9
         
         
            Regulas Nr. 889/2008 22. pantā “Noteiktu produktu un vielu izmantošana dzīvnieku barībā” ir noteikts:
            “Regulas (EK) Nr. 834/2007 14. panta 1. punkta d) apakšpunkta iv) punkta mērķiem, pārstrādājot bioloģisko barību un barojot bioloģiski audzētos dzīvniekus, izmantojamas tikai šādas vielas:
            
                     a)
                  
                  
                     nebioloģiski ražotas augu vai dzīvnieku izcelsmes barības sastāvdaļas vai citas barības sastāvdaļas, kas uzskaitītas V pielikuma 2. iedaļā, ja:
                     
                              i)
                           
                           
                              tās ir ražotas vai sagatavotas, neizmantojot ķīmiskus šķīdinātājus; un
                           
                        
                              ii)
                           
                           
                              ir ievēroti 43. panta vai 47. panta c) punkta ierobežojumi;
                           
                        
               [..].
            
                     c)
                  
                  
                     bioloģiski ražotas dzīvnieku izcelsmes barības sastāvdaļas;
                  
               
                     d)
                  
                  
                     neorganiskas izcelsmes barības sastāvdaļas, kas uzskaitītas V pielikuma 1. iedaļā;
                  
               [..].”
         
      
            10
         
         
            Regulas Nr. 889/2008 27. panta “Atsevišķu līdzekļu un vielu izmantošana pārtikas pārstrādē” 1. punktā ir noteikts:
            “Regulas (EK) Nr. 834/2007 19. panta 2. punkta b) apakšpunkta nolūkos bioloģiskās pārtikas pārstrādei var izmantot tikai šādas vielas, izņemot produktus vīna nozarē, attiecībā uz kuriem ir spēkā 3.a nodaļas noteikumi:
            
                     a)
                  
                  
                     vielas, kas uzskaitītas šīs regulas VIII pielikumā;
                  
               [..]
            
                     f)
                  
                  
                     minerālvielas (arī mikroelementi), vitamīni, aminoskābes un mikrouzturvielas ar noteikumu, ka:
                     
                              i)
                           
                           
                              to izmantošana parastam patēriņam paredzētā pārtikā ir “tieša juridiska prasība”, proti, tā ir tieši prasīta Savienības tiesību aktu noteikumos vai valsts tiesību aktu noteikumos, kas ir saderīgi ar Savienības tiesību aktiem, un rezultātā attiecīgo pārtiku vispār nedrīkst laist tirgū kā parasta patēriņa pārtiku, ja minētās minerālvielas, vitamīni, aminoskābes vai mikrouzturvielas tai nav pievienotas, vai
                           
                        
                              ii)
                           
                           
                              attiecībā uz pārtiku, kas tirgū laista kā tāda, kurai ir konkrētas raksturīgas iezīmes vai ietekme saistībā ar veselību vai uzturu vai saistībā ar konkrētu patērētāju grupu vajadzībām:
                              
                                       –
                                    
                                    
                                       produktos, kas minēti Eiropas Parlamenta un Padomes Regulas (ES) Nr. 609/2013 [(2013. gada 12. jūnijs) par zīdaiņiem un maziem bērniem paredzētu pārtiku, īpašiem medicīniskiem nolūkiem paredzētu pārtiku un par pilnīgiem uztura aizstājējiem svara kontrolei, un ar ko atceļ Padomes Direktīvu 92/52/EEK, Komisijas Direktīvas 96/8/EK, 1999/21/EK, 2006/125/EK un 2006/141/EK, Eiropas Parlamenta un Padomes Direktīvu 2009/39/EK un Komisijas Regulas (EK) Nr. 41/2009 un (EK) Nr. 953/2009 (OV 2013, L 181, 35. lpp.)] 1. panta 1. punkta a) un b) apakšpunktā, – izmantošana ir atļauta ar minēto regulu un ar aktiem, kas attiecībā uz minētajiem produktiem pieņemti uz minētās regulas 11. panta 1. punkta pamata,
                                    
                                 
                                       –
                                    
                                    
                                       produktos, ko regulē ar Komisijas Direktīvu 2006/125/EK [(2006. gada 5. decembris) par apstrādātu graudaugu pārtiku un bērnu pārtiku zīdaiņiem un maziem bērniem (OV 2006, L 339, 16. lpp.)], – izmantošana ir atļauta ar minēto direktīvu, vai
                                    
                                 
                                       –
                                    
                                    
                                       produktos, ko regulē ar Komisijas Direktīvu 2006/141/EK [(2006. gada 22. decembris) par mākslīgajiem maisījumiem zīdaiņiem un mākslīgajiem papildu ēdināšanas maisījumiem zīdaiņiem un ar ko groza Direktīvu 1999/21/EK (OV 2006, L 401, 1. lpp.)], – izmantošana ir atļauta ar minēto direktīvu.”
                                    
                                 
                        
               
      
            11
         
         
            Regulas Nr. 889/2008 28. pantā “Atsevišķu nebioloģiski iegūtu lauksaimnieciskas izcelsmes sastāvdaļu izmantošana pārtikas ražošanā” ir noteikts:
            “Saskaņā ar Regulas (EK) Nr. 834/2007 19. panta 2. punkta c) apakšpunktu bioloģiskās pārtikas pārstrādē var izmantot lauksaimnieciskas izcelsmes sastāvdaļas, kas nav bioloģiski ražotas un ir iekļautas šīs regulas IX pielikumā.”
         
      
            12
         
         
            Regulas Nr. 889/2008 V pielikuma “Barības sastāvdaļas, kas minētas 22. panta d) punktā, 24. panta 2. punktā un 25.m panta 1. punktā” 1. punktā ir minētas minerālas izcelsmes izejvielas dzīvnieku barībai, tostarp Maërl un Lithothamne.
         
      
            13
         
         
            Šīs regulas VIII pielikuma “Konkrēti produkti un vielas, ko izmanto tādu pārstrādātās bioloģiskās pārtikas, rauga un rauga produktu ražošanā, kas minēti 27. panta 1. punkta a) apakšpunktā un 27.a panta a) punktā” A iedaļā “Pārtikas piedevas, tostarp nesējvielas” ir paredzēts, ka “kalcija karbonātu”“neizmanto produktu iekrāsošanai vai to bagātināšanai ar kalciju”.
         
      
            14
         
         
            Minētās regulas IX pielikumā “Lauksaimnieciskas izcelsmes sastāvdaļas, kas nav ražotas bioloģiski un kas ir minētas 28. pantā” ir paredzēts:
            “Nepārstrādātu dārzeņu produkti, kā arī produkti, kas no tiem iegūti dažādos procesos
            1.1 Ēdami augļi, rieksti un sēklas
            [..]
            1.2 Ēdamās garšvielas un garšaugi
            [..]
            1.3 Dažādi
            Aļģes, to skaitā jūras aļģes, kas atļautas nebioloģisku pārtikas produktu sagatavošanā.
            [..]”
         
      
      Regula (EK) Nr. 1925/2006
   
   
            15
         
         
            Eiropas Parlamenta un Padomes Regulas (EK) Nr. 1925/2006 (2006. gada 20. decembris) par vitamīnu un minerālvielu, un dažu citu vielu pievienošanu pārtikai (OV 2006, L 404, 26. lpp.) I pielikumā “Vitamīni un minerālvielas, ko drīkst pievienot pārtikas produktiem” ir uzskaitītas “Minerālvielas”, tostarp “Kalcijs”.
         
      
      Pamatlieta un prejudiciālie jautājumi
   
   
            16
         
         
            
               Natumi ražo sojas un rīsu dzērienus, ko tā tirgo fasētā veidā. Tā savos dzērienos iekļauj sarkano koraļļu aļģes Lithothamnium calcareum pulvera veidā, kas iegūts no šo atmirušo aļģu attīrītām, samaltām un žāvētām nogulām. Šī aļģe galvenokārt satur kalcija karbonātu un magnija karbonātu.
         
      
            17
         
         
            
               Natumi tostarp tirgo dzērienu Soja‑Drink‑Calcium, kam ir “bio” marķējums un sekojošas norādes: “kalcijs”, “bagātināts ar augsta kalcija satura jūras aļģi”, kā arī “satur augstvērtīgu jūras aļģes Lithothamnium kalciju”.
         
      
            18
         
         
            Jau 2005. gadā Ziemeļreinas‑Vestfālenes federālā zeme informēja Natumi, pirmkārt, ka kalcija karbonāta kā minerāla izmantošana bioloģisko produktu bagātināšanai ar kalciju ir aizliegta, tostarp gadījumos, kad bagātināšana tiek veikta, pievienojot aļģes, un, otrkārt, ka uz šādiem produktiem ir aizliegts norādīt atsauces uz kalciju.
         
      
            19
         
         
            Tā kā Ziemeļreinas‑Vestfālenes federālā zeme uzsāka tiesvedību par finansiāla soda piemērošanu Natumi, pēdējā minētā 2005. gada 14. jūlijā cēla prasību Verwaltungsgericht Düsseldorf (Diseldorfas administratīvā tiesa, Vācija), par šī lēmuma apstrīdēšanu, kas tika noraidīta.
         
      
            20
         
         
            
               Natumi iesniedza apelāciju par šīs tiesas lēmumu Oberverwaltungsgericht für das Land Nordrhein‑Westfalen (Ziemeļreinas‑Vestfālenes federālās zemes Augstākā administratīvā tiesa, Vācija). Pēc pamatlietas pušu lūguma tiesvedība tika apturēta, līdz tika pieņemta Regula Nr. 834/2007, ar kuru atcēla Padomes Regulu (EEK) Nr. 2092/91 (1991. gada 24. jūnijs) par lauksaimniecības produktu bioloģisku ražošanu un norādēm par to uz lauksaimniecības produktiem un pārtikas produktiem (OV 1991, L 198, 1. lpp.).
         
      
            21
         
         
            Ar 2016. gada 19. maija nolēmumu šī tiesa noraidīja Natumi apelācijas sūdzību, uzskatot, ka Lithothamnium calcareum aļģes pievienošana bioloģiskai pārtikai nav atļauta ar Regulu Nr. 889/2008. Pēc šīs tiesas domām, šīs regulas IX pielikuma 1.3. punkts attiecas tikai uz pārtikā lietojamām aļģēm, tāpēc saskaņā ar šīs regulas 28. pantu bioloģiskās pārtikas pārstrādē var izmantot tikai šīs aļģes. Lai gan šajos noteikumos nav skaidras norādes uz to, ka aļģes ir lietojamas pārtikā, šo interpretāciju apstiprinot tas, ka citām vielām, kas minētas šī IX pielikuma 1.1. un 1.2. punktā, ir jābūt pārtikā lietojamām, tāpat kā Regulas Nr. 834/2007 13. panta 1. punkta a) apakšpunktā minētajām aļģēm. Lithothamnium calcareum aļģi nevarot lietot uzturā tai raksturīgās šūnu sieniņu apkaļķošanās dēļ. Minētā tiesa uzskatīja, ka katrā ziņā Lithothamnium calcareum aļģu nogulas ir nevis lauksaimnieciskas izcelsmes sastāvdaļas, uz kurām attiecas Regulas Nr. 889/2008 IX pielikuma 1.3. punkts, bet minerālvielas, kuru pievienošana bioloģiskajiem produktiem principā nav atļauta.
         
      
            22
         
         
            
               Natumi par apelācijas instances nolēmumu iesniedza Revision [kasācijas sūdzību] Bundesverwaltungsgericht (Federālā administratīvā tiesa, Vācija).
         
      
            23
         
         
            Iesniedzējtiesa uzskata, ka pamatlietas iznākums ir atkarīgs, pirmkārt, no tā, vai Regula Nr. 889/2008 ļauj izmantot Lithothamnium calcareum aļģi kā sastāvdaļu bioloģiskās pārtikas sagatavošanā.
         
      
            24
         
         
            Šajā ziņā tā norāda, ka Regulas Nr. 834/2007 19. panta 2. punktā ir nošķirta jo īpaši minerālvielu izmantošana no nebioloģisku lauksaimnieciskas izcelsmes sastāvdaļu izmantošanas, un ka Regulas Nr. 889/2008, ar kuru īsteno Regulu Nr. 834/2007, 27. un 28. pantā attiecībā uz šīm divām kategorijām ir paredzēti atšķirīgi atļauju režīmi.
         
      
            25
         
         
            Saskaņā ar Regulas Nr. 889/2008 27. panta 1. punkta f) apakšpunktu minerālvielu lietošana ir atļauta tikai tad, ja to izmantošanu pārtikas produktos ikdienas patēriņam skaidri nosaka likums. Lauksaimnieciskas izcelsmes nebioloģiskas sastāvdaļas saskaņā ar šīs regulas 28. pantu var izmantot bioloģiskajā pārtikā, ja tās ir iekļautas minētās regulas IX pielikumā ietvertajā ierobežotajā sarakstā. Šī pielikuma 1.3. punktā ir minētas “Aļģes, to skaitā jūras aļģes, kas atļautas nebioloģisku pārtikas produktu sagatavošanā”.
         
      
            26
         
         
            Iesniedzējtiesa uzskata, ka Regulas Nr. 889/2008 IX pielikuma 1.3. punktā nav paredzēti nekādi ierobežojumi attiecībā uz to, kā aļģes ir lietojamas pārtikā. Tāpēc pārtikā izmantojamai ir jābūt nevis pašai aļģe, bet gan sastāvdaļai, kas tiek izmantota pārtikas ražošanai, piemēram, aļģu pulverim. Šo interpretāciju apstiprina Natumi iesniegtā Komisijas 2015. gada 30. marta vēstule, kurā šī iestāde apstiprināja, ka uz Lithothamnium calcareum aļģi attiecas šī IX pielikuma 1.3. punkts.
         
      
            27
         
         
            Iesniedzējtiesa piebilst, ka, protams, fakts, ka lithothamne kā minerālas izcelsmes izejviela ir minēta Regulas Nr. 889/2008 V pielikumā, un tas, ka šīs regulas IX pielikumā nav kategorijas, kurai atbilstu lithothamne, liecina par pamatlietā aplūkotās aļģes klasifikāciju par minerālvielu. Tomēr, ja aļģe, kas ievākta dzīva, neatkarīgi no kalcija satura tajā tiek uzskatīta par lauksaimnieciskas izcelsmes sastāvdaļu, principā tas pats būtu jāattiecina arī uz atmirušu aļģi, jo nav pierādīts, ka pārkaļķošanās notiek pēc aļģu atmiršanas. Turklāt lithothamne klasificēšanai par minerālas izcelsmes izejvielu Regulas Nr. 889/2008 V pielikumā nav nozīmes, runājot par pārtikas atļauju piešķiršanas shēmu, ciktāl Regulas Nr. 834/2007 19. pants, kas piemērojams šīs pārtikas klasificēšanai, principā neatļauj izmantot minerālvielas.
         
      
            28
         
         
            Iesniedzējtiesa turklāt norāda, ka, lai gan, kā izriet no Regulā Nr. 889/2008 paredzētajiem noteikumiem par dzīvnieku barību, Savienības likumdevējam bija zināms par augsto kalcija saturu Lithothamnium calcareum aļģēs, Regulas Nr. 889/2008 IX pielikuma 1.3. punkts attiecas uz aļģēm, neizslēdzot konkrēti šo aļģi.
         
      
            29
         
         
            Līdz ar to Lithothamnium calcareum aļģes un it īpaši no šīs atmirušās aļģes attīrītām, samaltām un žāvētām nogulām iegūta pulvera izmantošana esot atļauta saskaņā ar Regulas Nr. 834/2007 19. panta 2. punkta c) apakšpunktu, lasot to kopsakarā ar Regulas Nr. 889/2008 IX pielikuma 28. pantu un 1.3. punktu.
         
      
            30
         
         
            Iesniedzējtiesa tomēr vēlas noskaidrot, vai un kādā mērā aļģes un it īpaši Lithothamnium calcareum aļģes atbilst Regulas Nr. 834/2007 21. panta 1. punkta ii) apakšpunktā paredzētajiem nosacījumiem, lai to izmantošana tiktu atļauta saskaņā ar šīs regulas 19. panta 2. punktu. Nešķiet, ka, neizmantojot šo aļģi, nebūtu iespējams ražot vai konservēt pārtiku vai ievērot Savienības tiesību normās noteiktās uzturvērtības prasības.
         
      
            31
         
         
            Otrkārt, iesniedzējtiesa šaubās par to, vai tāda produkta marķējumā, kas satur tādu sastāvdaļu kā pamatlietā aplūkojamā aļģe, var būt atsauce uz kalciju, kas ir minerālviela.
         
      
            32
         
         
            Šī tiesa uzskata, ka Regulas Nr. 834/2007 23. pants aizliedz atsauci uz kalciju uz bioloģiskā dzēriena iepakojuma vai tā nosaukumā un ka principā jebkura atsauce uz tādu minerālvielu kā kalcijs varētu tikt uzskatīta par maldinošu, ņemot vērā Regulas Nr. 834/2007 19. panta 2. punkta b) apakšpunktu, lasot to kopsakarā ar Regulas Nr. 889/2008 27. panta 1. punkta f) apakšpunktu, kurā minerālvielu izmantošanai ir izvirzīti stingri nosacījumi. Tomēr šī pati tiesa uzskata, ka tas tā nav, ja šis kalcijs rodas no sastāvdaļas, kurai, ja vien tās izmantošana ir atļauta, ir dabiski augsts kalcija saturs.
         
      
            33
         
         
            Šādos apstākļos Bundesverwaltungsgericht (Federālā administratīvā tiesa) nolēma apturēt tiesvedību un uzdot Tiesai šādus prejudiciālus jautājumus:
            
                     “1)
                  
                  
                     Vai 28. pants, aplūkojot to kopsakarā ar Regulas Nr. 889/2008 IX pielikuma 1.3. punktu, ir jāinterpretē tādējādi, ka bioloģiskās pārtikas pārstrādē kā sastāvdaļu var izmantot Lithothamnium calcareum aļģi?
                  
               
                     2)
                  
                  
                     Ja atbilde uz pirmo jautājumu ir apstiprinoša: vai ir atļauts izmantot arī atmirušas aļģes?
                  
               
                     3)
                  
                  
                     Ja atbilde uz otro jautājumu ir apstiprinoša: vai tāda produkta marķēšanai, kura sastāvā ir (atmirusi) Lithothamnium calcareum aļģe un kuram ir norāde “bio”, var izmantot apzīmējumus “satur kalciju”, “bagātināts ar augsta kalcija satura jūras aļģi” vai “satur augstvērtīgu jūras aļģes Lithothamnium kalciju?”
                  
               
      
      Par prejudiciālajiem jautājumiem
   
   
      
         Par pirmo un otro jautājumu
      
   
   
            34
         
         
            Ar pirmo un otro jautājumu, kuri ir jāizskata kopā, iesniedzējtiesa būtībā vaicā, vai Regula Nr. 889/2008 ir jāinterpretē tādējādi, ka no Lithothamnium calcareum aļģes attīrītām, samaltām un žāvētām nogulām iegūta pulvera izmantošana par lauksaimnieciskas izcelsmes nebioloģisku sastāvdaļu šīs regulas 28. panta izpratnē ir atļauta bioloģiskās pārtikas, piemēram, bioloģisko dzērienu uz rīsu un sojas bāzes, pārstrādē, lai tos bagātinātu ar kalciju.
         
      
            35
         
         
            Šajā ziņā jāatgādina, ka, saskaņā ar Tiesas pastāvīgo judikatūru, interpretējot Savienības tiesību normu, ir jāņem vērā ne tikai tās teksts, bet arī tās konteksts un tiesiskā regulējuma, kurā tā ietilpst, mērķi (spriedums, 2018. gada 19. septembris, González Castro, C‑41/17, EU:C:2018:736, 39. punkts un tajā minētā judikatūra).
         
      
            36
         
         
            Runājot par pamatlietā aplūkojamo noteikumu tekstu, no Regulas Nr. 889/2008 28. panta izriet, ka Regulas Nr. 834/2007 19. panta 2. punkta c) apakšpunkta izpratnē lauksaimnieciskas izcelsmes nebioloģiskas sastāvdaļas, kas uzskaitītas Regulas 889/2008 IX pielikumā, var izmantot bioloģiskās pārtikas pārstrādē.
         
      
            37
         
         
            Regulas Nr. 889/2008 IX pielikuma 1. punktā ir ietverts saraksts “Nepārstrādāti dārzeņu produkti, kā arī produkti, kas no tiem iegūti dažādos procesos”, kura 1.1. punktā ir minēti “Ēdami augļi, rieksti un sēklas”, tā 1.2. punktā – “Ēdamās garšvielas un garšaugi” un tā 1.3. punktā “Dažādi” ir minētas “Aļģes, to skaitā jūras aļģes, kas atļautas nebioloģisku pārtikas produktu sagatavošanā”.
         
      
            38
         
         
            Jāatzīmē, tāpat kā to dara iesniedzējtiesa, ka, ciktāl Savienības likumdevējs ir skaidri norādījis, runājot par šī IX pielikuma 1.1. un 1.2. punktu, ka tajos uzskaitītajiem produktiem ir jābūt ēdamiem, nesniedzot šo precizējumu minētā pielikuma 1.3. punktā, šāda precizējuma neesamība apstiprina, ka šī noteikuma darbības joma neaprobežojas tikai ar pārtikā lietojamām aļģēm kā tādām.
         
      
            39
         
         
            Tādējādi Regulas Nr. 889/2008 IX pielikuma 1.3. punkts ir jāsaprot kā tāds, kas attiecas uz visām aļģēm, tai skaitā jūras aļģēm, vienīgajam nosacījumam esot tādam, ka ir atļauta to izmantošana nebioloģisku pārtikas produktu sagatavošanā.
         
      
            40
         
         
            Šajā gadījumā netiek apstrīdēts, ka Lithothamnium calcareum ir jūras aļģe un ka tās izmantošana ir atļauta nebioloģiskas pārtikas pārstrādē.
         
      
            41
         
         
            Līdz ar to šī aļģe ir jāuzskata par neapstrādātu dārzeņu produktu Regulas Nr. 889/2008 IX pielikuma 1.3. punkta izpratnē.
         
      
            42
         
         
            No minētā izriet, ka pulveris, kas iegūts no Lithothamnium calcareum aļģes attīrītām, samaltām un žāvētām nogulām, ir no pārstrādāta dārzeņu produkta iegūts produkts, uz kuru attiecas Regulas Nr. 889/2008 IX pielikuma 1.3. punkts un kurš ir jāuzskata par nebioloģisku lauksaimniecības sastāvdaļu šīs regulas 28. panta izpratnē.
         
      
            43
         
         
            Šis konstatējums nevar tikt atspēkots ar Ziemeļreinas‑Vestfālenes federālās zemes norādīto apstākli, saskaņā ar kuru Regulas Nr. 889/2008 V pielikuma 1. punktā, kurā saskaņā ar šīs regulas 22. pantu ir ietverts ierobežots saraksts ar dārzeņu produktu nebioloģiskām izejvielām, dzīvnieku barības izejvielām un minerālu izejvielām dzīvnieku barībai, kas var tikt izmantotas bioloģiskajā ražošanā saskaņā ar Regulas Nr. 834/2007 14. panta 1. punkta d) apakšpunkta iv) punktu un 16. pantu, Lithothamne un Mäerl, citiem vārdiem, Lithothamnium calcareum aļģes, ir skaidri klasificētas starp “Minerālas izcelsmes barības sastāvdaļām”.
         
      
            44
         
         
            Šī klasifikācija ir raksturīga dzīvnieku barībai un atšķiras no šajās regulās paredzētās pārtikas klasifikācijas. Kā ģenerāladvokāts ir norādījis secinājumu 78. un 79. punktā, šī dzīvnieku barības klasifikācija ir izskaidrojama ar to, ka Savienības tiesībās paredzētā dzīvnieku barības tiesiskā regulējuma ietvaros Lithothamnium calcareum aļģe ir aplūkota saistībā ar tās uzturvērtību.
         
      
            45
         
         
            Turklāt jāatgādina, ka attiecībā uz pārstrādātu bioloģisko pārtiku Regulas Nr. 834/2007 19. panta 2. punkta b) un c) apakšpunktā, kā arī tās 21. pantā ir paredzētas atšķirīgas atļauju izsniegšanas sistēmas atkarībā no tā, vai izmantotie produkti vai vielas ir nebioloģiskas lauksaimnieciskas sastāvdaļas, kas iekļautas Komisijas izveidotā ierobežotā sarakstā un minētas Regulas Nr. 889/2008 28. pantā, kā arī šīs regulas IX pielikumā, vai arī tās ir piedevas, pārstrādes palīgvielas, aromatizētāji, ūdens, sāls, mikroorganismu un enzīmu preparāti, minerālvielas, mikroelementi, vitamīni, kā arī aminoskābes un citas mikrouzturvielas, kas iekļautas arī Komisijas sagatavotajā ierobežotajā sarakstā un minētas Regulas Nr. 889/2008 27. panta 1. punktā, kā arī tās VIII pielikumā.
         
      
            46
         
         
            Līdz ar to produkta klasificēšanu par nebioloģisku lauksaimnieciskas izcelsmes sastāvdaļu Regulas Nr. 889/2008 28. panta un IX pielikuma izpratnē vai par minerālvielu šīs regulas 27. panta 1. punkta un VIII pielikuma izpratnē nosaka nevis atkarībā no šī produkta uzturvērtības, bet gan pēc tā iekļaušanas kādā no šajos noteikumos ietvertajiem ierobežojošajiem sarakstiem.
         
      
            47
         
         
            Šajā gadījumā ne Regulas Nr. 889/2008 27. panta 1. punkta, ne tās VIII pielikuma tekstā nav atsauces uz Lithothamnium calcareum aļģi, kas nozīmē, ka sākotnēji to nevar uzskatīt par minerālu šo tiesību normu izpratnē.
         
      
            48
         
         
            Runājot par kontekstu, kādā iekļaujas attiecīgās tiesību normas, ir jāatgādina, ka ar Regulas Nr. 889/2008 28. pantu un tās IX pielikumu tiek īstenots Regulas Nr. 834/2007 19. panta 2. punkta c) apakšpunkts.
         
      
            49
         
         
            Regulas Nr. 834/2007 19. panta, kurā ir paredzēti noteikumi, kas piemērojami pārstrādātu pārtikas produktu ražošanai, 2. punkta c) apakšpunktā ir atļauts pievienot nebioloģiskas lauksaimnieciskas sastāvdaļas, ja tās iepriekš ir bijis atļauts izmantot bioloģiskajā ražošanā saskaņā ar šīs regulas 21. pantu.
         
      
            50
         
         
            Šajā ziņā Regulas Nr. 834/2007 21. pantā ir noteikti kritēriji šādu produktu un vielu izmantošanas atļaušanai, un Komisijai tiek deleģēts uzdevums šo kritēriju ietvaros izveidot ierobežotu vielu sarakstu, lai tajā iekļautu minētos produktus un vielas.
         
      
            51
         
         
            Pamatojoties uz šo 21. pantu, Komisija Regulas Nr. 889/2008 28. pantā un IX pielikumā ir izveidojusi ierobežotu sarakstu tām nebioloģiskajām lauksaimnieciskas izcelsmes sastāvdaļām, kuras var tikt izmantotas bioloģiskās pārtikas pārstrādē Regulas Nr. 834/2007 19. panta 2. punkta c) apakšpunkta izpratnē.
         
      
            52
         
         
            No Tiesas judikatūras izriet, ka īstenošanas regula, ja iespējams, ir jāinterpretē tā, lai tā būtu saderīga ar pamatregulas noteikumiem (spriedums, 2012. gada 19. jūlijs, Pie Optiek, C‑376/11, EU:C:2012:502, 34. punkts un tajā minētā judikatūra).
         
      
            53
         
         
            Līdz ar to Regulas Nr. 889/2008 28. pants un tās IX pielikums ir jāinterpretē atbilstoši Regulas Nr. 834/2007 21. pantam.
         
      
            54
         
         
            No tā izriet, kā ģenerāladvokāts ir uzsvēris secinājumu 67. punktā, ka lauksaimnieciskas izcelsmes nebioloģiskā sastāvdaļa, kas ir iekļauta Regulas Nr. 889/2008 IX pielikumā ietvertajā ierobežotajā sarakstā, bioloģiskajā pārtikas produktā var tikt izmantota tikai tad, ja tā atbilst Regulas Nr. 834/2007 21. pantā paredzētajiem kritērijiem.
         
      
            55
         
         
            Saskaņā ar šiem kritērijiem, kas ir izklāstīti Regulas Nr. 834/2007 21. panta 1. punkta pirmās daļas i) un ii) apakšpunktā, produkta vai vielas izmantošana ir atkarīga no tā, pirmkārt, vai nepastāv citi atļauti risinājumi saskaņā ar šīs regulas III sadaļas 4. nodaļu, kurā ietilpst šī tiesību norma, un, otrkārt, no tā, vai, neizmantojot šos produktus vai vielas, nebūtu iespējams ražot vai konservēt pārtiku vai ievērot Savienības tiesību aktos noteiktās uzturvērtības prasības.
         
      
            56
         
         
            Līdz ar to ir jāpārbauda, vai no Lithothamnium calcareum aļģes attīrītām, samaltām un žāvētām nogulām iegūta pulvera izmantošana tādā bioloģiskajā pārtikā kā pamatlietā apskatāmajos bioloģiskajos dzērienos uz rīsu un sojas bāzes par lauksaimnieciskas izcelsmes nebioloģisku sastāvdaļu Regulas Nr. 889/2008 28. panta izpratnē, lai tos bagātinātu ar kalciju, atbilst šiem kritērijiem.
         
      
            57
         
         
            Runājot par pirmo no šiem kritērijiem, nešķiet, tomēr tas ir jāpārbauda iesniedzējtiesai, ka pastāv alternatīvas, kas atļautas saskaņā ar šīs regulas 19. un 21. pantu. Līdz ar to šis kritērijs ir jāuzskata par izpildītu.
         
      
            58
         
         
            Runājot par otro no minētajiem kritērijiem, nešķiet, un arī tas ir jāpārbauda iesniedzējtiesai, ka no Lithothamnium calcareum aļģes attīrītām, samaltām un žāvētām nogulām iegūta pulvera pievienošana bagātināšanas nolūkos bioloģiskai pārtikai, tādai kā pamatlietā apskatāmajiem bioloģiskajiem dzērieniem uz rīsu un sojas bāzes, būtu nepieciešama šo pārtikas produktu ražošanai vai konservēšanai, vai arī ka tā nodrošinātu atbilstību Savienības tiesību aktos paredzētajām uzturvērtības prasībām. Līdz ar to ir jāuzskata, ka šajā gadījumā šis kritērijs nav izpildīts.
         
      
            59
         
         
            No minētā izriet, ka Regulas Nr. 889/2008 28. pants un IX pielikums, lasot tos kopsakarā ar Regulas Nr. 834/2007 21. pantu, ir jāinterpretē tādējādi, ka ar tiem netiek pieļauta no Lithothamnium calcareum aļģes attīrītām, samaltām un žāvētām nogulām iegūta pulvera izmantošana par lauksaimnieciskas izcelsmes nebioloģisku sastāvdaļu bioloģiskas pārtikas pārstrādē, piemēram, pamatlietā apskatāmajos bioloģiskajos dzērienos uz rīsu un sojas bāzes, lai tos bagātinātu ar kalciju.
         
      
            60
         
         
            Šādu interpretāciju apstiprina pamatlietā aplūkotā tiesiskā regulējuma mērķi.
         
      
            61
         
         
            Saskaņā ar Regulas Nr. 889/2008 1. panta 1. punktu tās mērķis ir noteikt sīki izstrādātus noteikumus Regulas Nr. 834/2007 piemērošanai.
         
      
            62
         
         
            Regulā Nr. 834/2007 ir paredzēti stingri noteikumi attiecībā uz minerālvielu pievienošanu bioloģiskās pārtikas ražošanā, jo tās 19. panta 2. punkta b) apakšpunktā ir paredzēts, ka minerālvielas var tikt izmantotas pārtikas produktos, ja attiecībā uz tām ir iepriekš tikusi izsniegta atļauja izmantošanai bioloģiskajā ražošanā saskaņā ar šīs regulas 21. pantu.
         
      
            63
         
         
            Saskaņā ar Regulas Nr. 1925/2006 I pielikumu, kurš attiecas uz vitamīnu, minerālvielu un dažu citu vielu pievienošanu pārtikas produktiem, kalcijs ir uzskatāms par minerālvielu.
         
      
            64
         
         
            Pamatojoties uz Regulas Nr. 834/2007 21. pantu, Komisija Regulas Nr. 889/2008 27. pantā un VIII pielikuma A iedaļā ir izveidojusi ierobežotu sarakstu ar tām nebioloģiskajām lauksaimnieciskas izcelsmes sastāvdaļām, kuras var tikt izmantotas bioloģiskās pārtikas pārstrādē Regulas Nr. 834/2007 19. panta 2. punkta b) apakšpunkta izpratnē. Lai gan šajā VIII pielikuma iedaļā kalcija karbonāts ir klasificēts kā pārtikas piedeva, tajā ir precizēts, ka to nevar izmantot, lai bagātinātu produktus ar kalciju.
         
      
            65
         
         
            Turklāt Regulas Nr. 889/2008 27. panta 1. punkta f) apakšpunktā ir paredzēts, ka minerālvielu izmantošana ir atļauta ikdienas patēriņa pārtikas produktos, ievērojot šādus alternatīvos nosacījumus. Pirmkārt, to izmantošana parastam patēriņam paredzētā pārtikā ir “tieša juridiska prasība”, proti, tā ir tieši prasīta Savienības tiesību aktu noteikumos vai valsts tiesību aktu noteikumos, kas ir saderīgi ar Savienības tiesību aktiem, un rezultātā attiecīgo pārtiku vispār nedrīkst laist tirgū kā parasta patēriņa pārtiku, ja minētās minerālvielas tai nav pievienotas. Otrkārt, runājot par pārtikas produktiem, kas tiek laisti tirgū to konkrēto īpašību vai konkrētas ietekmes uz veselību vai uzturu vai noteiktas patērētāju kategorijas īpašo vajadzību dēļ, minerālvielu lietošana zīdaiņiem un maziem bērniem, īpašiem medicīniskiem mērķiem un pilnīgai diētas aizstāšanai svara kontrolei, pārstrādātiem graudaugu pārtikas produktiem un zīdaiņu un mazu bērnu pārtikai, mākslīgiem maisījumi zīdaiņiem un papildu pārtikā zīdaiņiem ir jāparedz Savienības tiesiskajā regulējumā.
         
      
            66
         
         
            Šajā gadījumā lūgumā sniegt prejudiciālu nolēmumu – Tiesas rīcībā esošajos lietas materiālos un tās veiktajā lietas analīzē – nav faktu, kuri norādītu uz šādas valsts vai Savienības tiesību normas esamību, kas paredzētu kalcija pievienošanu pamatlietā apskatāmajiem bioloģiskajiem pārtikas produktiem, proti, dzērieniem uz rīsu un sojas bāzes, lai tos varētu tirgot.
         
      
            67
         
         
            No minētā izriet, ka ar Regulas Nr. 834/2007 19. panta 2. punkta b) apakšpunktu un 21. pantu, lasot tos kopsakarā ar Regulas Nr. 889/2008 27. pantu un VIII pielikumu, ir aizliegts pievienot kalciju tādai pārstrādātai bioloģiskajai pārtikai kā pamatlietā aplūkotie dzērieni uz rīsu un sojas bāzes to bagātināšanas ar kalciju nolūkā.
         
      
            68
         
         
            Šajā ziņā jānorāda, ka rakstveida apsvērumos Natumi atzīst, ka, tā kā kalcija karbonāta izmantošana ir aizliegta bioloģisko produktu bagātināšanai ar kalciju, daudzi bioloģisko dzērienu uz sojas, rīsu un graudaugu bāzes ražotāji tiem pievieno Lithothamnium calcareum aļģi, jo tajā ir dabiski augsts kalcija saturs. Turklāt Natumi apgalvo, ka šī aļģe ir dabiska kalcija alternatīva, kuras izmantošana būtu jāatļauj bioloģiskās pārtikas bagātināšanai.
         
      
            69
         
         
            Tomēr jākonstatē, ka interpretācija, saskaņā ar kuru no Lithothamnium calcareum aļģes attīrītām, samaltām un žāvētām nogulām iegūta pulvera, kam dabiski ir augsts kalcija saturs, izmantošana par lauksaimnieciskas izcelsmes nebioloģisku sastāvdaļu 889/2008 28. panta izpratnē ir atļauta tādu bioloģisko produktu pārstrādē kā pamatlietā apskatāmie bioloģiskie dzērieni uz sojas un rīsu bāzes, lai bagātinātu tos ar kalciju, atļautu šo pārtikas produktu ražotājiem apiet aizliegumu, kas noteikts Regulas Nr. 834/2007 19. panta 2. punkta b) apakšpunktā un 21. pantā, lasot kopsakarā ar Regulas Nr. 889/2008 27. pantu un VIII pielikumu.
         
      
            70
         
         
            Tādējādi šāda interpretācija padarītu neefektīvus stingros noteikumus par tādu produktu un vielu kā minerālvielu pievienošanu bioloģiskās pārtikas ražošanā, kas paredzēti pamatlietā apskatāmajos tiesību aktos, un būtu pretrunā šajos tiesību aktos izvirzītajiem mērķiem.
         
      
            71
         
         
            Turklāt jānorāda, tāpat kā ģenerāladvokāts to ir darījis secinājumu 90.–93. punktā, ka Eiropas Parlamenta un Padomes Regulas (ES) 2018/848 (2018. gada 30. maijs) par bioloģisko ražošanu un bioloģisko produktu marķēšanu un ar ko atceļ Regulu Nr. 834/2007 (OV 2018, L 150, 1. lpp.) īstenošanas regulas projekta 7. panta otrajā daļā ir paredzēts, ka atļauja pārstrādātai bioloģiskai pārtikai pievienot lauksaimnieciskas izcelsmes nebioloģiskas sastāvdaļas netiks izsniegta, ja šīs sastāvdaļas izmantos kā produktus vai vielas, kas minētas Regulas Nr. 2018/848 II pielikuma IV daļas 2.2.2. punktā, kas tostarp ietver minerālvielas. Kaut arī Regula Nr. 2018/848 un minētais īstenošanas regulas projekts, ieskaitot tās pielikumus, šajā gadījumā nav piemērojami, tie tomēr parāda tendenci bioloģiskās pārtikas jomā ierobežot neorganisku vielu pievienošanu bioloģiskajai pārtikai.
         
      
            72
         
         
            Ņemot vērā visus iepriekš minētos apsvērumus, uz pirmo un otro jautājumu ir jāatbild, ka Regula Nr. 889/2008 ir jāinterpretē tādējādi, ka ar to netiek pieļauta no Lithothamnium calcareum aļģes attīrītām, samaltām un žāvētām nogulām iegūta pulvera izmantošana par nebioloģisku lauksaimnieciskas izcelsmes sastāvdaļu Regulas Nr. 889/2008 28. panta izpratnē tādas bioloģiskās pārtikas pārstrādē kā, piemēram, bioloģiskie dzērieni uz rīsu un sojas bāzes, lai tos bagātinātu ar kalciju.
         
      
      
         Par trešo jautājumu
      
   
   
            73
         
         
            Ņemot vērā atbildi uz pirmo un otro jautājumu, uz trešo jautājumu nav jāatbild.
         
      
      Par tiesāšanās izdevumiem
   
   
            74
         
         
            Attiecībā uz pamatlietas pusēm šī tiesvedība ir stadija procesā, kuru izskata iesniedzējtiesa, un tā lemj par tiesāšanās izdevumiem. Izdevumi, kas radušies, iesniedzot apsvērumus Tiesai, un kas nav minēto pušu izdevumi, nav atlīdzināmi.
         
       
         
            Ar šādu pamatojumu Tiesa (trešā palāta) nospriež:
         
       
            
               
                  Komisijas Regula (EK) Nr. 889/2008 (2008. gada 5. septembris), ar ko paredz sīki izstrādātus bioloģiskās ražošanas, marķēšanas un kontroles noteikumus, lai īstenotu Padomes Regulu (EK) Nr. 834/2007 par bioloģisko ražošanu un bioloģisko produktu marķēšanu, kas grozīta ar Komisijas Īstenošanas regulu (ES) 2018/1584 (2018. gada 22. oktobris), ir jāinterpretē tādējādi, ka ar to netiek pieļauta no Lithothamnium calcareum aļģes attīrītām, samaltām un žāvētām nogulām iegūta pulvera izmantošana par nebioloģisku lauksaimnieciskas izcelsmes sastāvdaļu Regulas Nr. 889/2008, kas grozīta ar Komisijas Īstenošanas regulu 2018/1584, 28. panta izpratnē tādas bioloģiskās pārtikas pārstrādē kā, piemēram, bioloģiskie dzērieni uz rīsu un sojas bāzes, lai tos bagātinātu ar kalciju.
               
            
          
            
               
                  [Paraksti]
               
            
         (
         *1
      )	Tiesvedības valoda – vācu.